เผยกองทุนหุ้นขายออก6%อดกำไรชิ้นโต
ตลาดหลักทรัพย์ฯ เผย กองทุนขายหุ้นทำกำไร 3-6% ซื้อ LTF หวังภาษี พลาดโอกาสฟันส่วนต่างกำไร ฝรั่งซื้อสูงสุดรอบ 6 ปี
15 มี.ค. 2555

ตลาดหลักทรัพย์ฯ เผย กองทุนขายหุ้นทำกำไร 3-6% ซื้อ LTF หวังภาษี พลาดโอกาสฟันส่วนต่างกำไร ฝรั่งซื้อสูงสุดรอบ 6 ปี
นายวิรไท สันติประภพ รองผู้จัดการสายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยว่า ภาวะการซื้อขายหุ้นในเดือน ก.พ. สร้างสถิติใหม่หลายด้าน อาทิ ดัชนีปิดที่ 1,160.90 จุด ทำสถิติสูงสุดในรอบ 16 ปี หรือเพิ่มขึ้น 7.10% จากสิ้นเดือน ม.ค. 2555
ขณะที่มูลค่าสินทรัพย์สุทธิ (NAV) ในช่วง 2 เดือนแรกปีนี้ ของกองทุนรวมตราสารทุนที่ลงทุนไทยเพิ่มขึ้นเพียง 3.7% และกองทุนรวมหุ้นระยะยาว (LTF) เพิ่มขึ้นเพียง 1.1% แสดงให้เห็นว่ากองทุนมีการขายออกไป 3-6% 
ทั้งนี้ สะท้อนให้เห็นว่านักลงทุนซื้อ LTF คำนึงเพียงแต่ลงทุนเพื่อมาใช้หักภาษีเงินได้บุคคลธรรมดาเท่านั้น โดยไม่คำนึงถึงความจริงว่าเสียโอกาสอัตราผลตอบแทนที่ได้จากการลงทุนจากดัชนีหุ้นที่เพิ่มขึ้น
ผู้ลงทุนต่างประเทศซื้อสุทธิในเดือน ก.พ.ต่อเนื่องเป็นเดือนที่ 3 อยู่ที่ 46,472 ล้านบาท ซึ่งสูงสุดในรอบ 6 ปี นับจากเดือน ก.พ. 2549 ส่งผลให้ตั้งแต่ต้นปีถึงปัจจุบัน ผู้ลงทุนต่างประเทศซื้อสุทธิที่ 49,437 ล้านบาท
ขณะที่เดือน มี.ค. ต่างชาติเริ่มมีการซื้อหุ้นไทยน้อยลง เพราะความเสี่ยงราคาน้ำมันที่เพิ่มขึ้นทำให้นักลงทุนบางกลุ่มมีความระมัดระวัง 
ขณะเดียวกัน เม็ดเงินต่างชาติที่เข้ามาก็ต้องขายทำกำไรออกมาบ้าง เพราะ 2 เดือนที่ผ่านมา หุ้นไทยปรับขึ้นแล้ว 13% จึงไม่แปลกที่ต่างชาติจะพักฐานเพื่อมองสินทรัพย์หรือตลาดหุ้นอื่นที่จะทำให้อัตราตอบแทนที่เพิ่มขึ้น